Jennifer Kessen katoamistapaus

Jennifer Kesse (20. toukokuuta 1981 New Jersey – kadonnut 23. tammikuuta 2006) on Orlandosta Floridasta kadonnut yhdysvaltalainen nainen. Kesse julistettiin kuolleeksi vuonna 2016.
Tausta.
Kesse varttui Tampassa ja kävi Gaither High Schoolia. Tämän jälkeen hän opiskeli University of Central Floridassa finanssialaa ja valmistui kunniamaininnoin vuonna 2003. Kesse palkattiin Central Florida Investments Timeshare Companyn palvelukseen. Hän osti Orlandosta huoneiston, joka myöhemmin jäi hänen viimeiseksi tiedetyksi olinpaikakseen.
Kesse palasi poikaystävänsä kanssa 22. tammikuuta 2006 Floridaan matkaltaan Saint Croixiin. Hän meni huoneistoonsa ja hänen poikaystävänsä omaan asuntoonsa Fort Lauderdaleen. 23. tammikuuta 2006 Kesse palasi töihin. Työpäivän jälkeen hän puhui puhelimessa vanhempiensa kanssa ja kävi viestinvaihtoa poikaystävänsä kanssa. Viimeinen yhteydenpito tapahtui noin klo 22 illalla.
Katoaminen ja tutkinta.
Kesse ei mennyt työpaikalleen 24. tammikuuta 2006, mikä oli hänelle epätavallista. Työtoverit ottivat yhteyttä Kessen vanhempiin. Vanhemmat ja poikaystävä eivät saaneet yhteyttä Kesseen, jota ei löydetty kotoaan. Poliisi aloitti katoamistutkinnan illalla 24. tammikuuta 2006.
Kessen auto, vuoden 2004 Chevrolet Malibu löydettiin 26. tammikuuta 2006 hylättynä toisen asuinkompleksin läheltä. Todistajan mukaan auto oli siirtynyt tavanomaiselta pysäköintipaikaltaan noin 7:40 katoamispäivän aamuna. Valvontakameroiden mukaan auto oli pysäköity löytöpaikalleen katoamispäivänä klo 12:00. Ratissa ollut henkilö näkyi poistuvan ajoneuvosta ja kävelevän pois, mutta tallenteesta ei näkynyt kasvoja ja tarkkojen yksityiskohtien havaitseminen oli vaikeaa. Autossa oli kädenjälkien perusteella mahdollisesti kamppailtu. Kessen kotoa todistusaineiston löytämistä vaikeutti se, että perheenjäsenet ja ystävät olivat käyttäneet asuntoa kokoontumispaikkanaan. Perheen GoFundMe-tilin mukaan kuukausi ennen katoamista oli varastettu kokonainen avainsetti asuinkompleksiin, jossa Kessen huoneisto sijaitsi.
Kessen asuinpaikassa oli katoamisen aikaan meneillään kunnostustöitä. Kesse oli kertonut vanhemmilleen tuntevansa olonsa epämukavaksi kohdatessaan rakennus- ja huoltotöitä tehneitä, jotka olivat majoittuneet kiinteistön ympärillä olleisiin tyhjiin huoneistoihin. Useat muut asuinkompleksissa asuneet naiset kertoivat saaneensa sopimattomia kommentteja työntekijöiltä ja joutuneensa epämiellyttäviin kohtaamisiin näiden kanssa. Perheen palkkaaman yksityisetsivän väitteen mukaan joku työntekijöistä oli osallinen katoamiseen. Yksikön tutkiminen ruumiskoirien avulla ei kuitenkaan tuottanut tuloksia. Asuinkompleksista, jonka ulkopuolelle auto oli hylätty, saatiin erittäin heikkolaatuista videomateriaalia. Sen tutkimisessa turvauduttiin NASA:n teknologiaan.
Kessen isä esitti vuonna 2018 näkemyksen tyttärensä joutumisesta mahdollisesti ihmiskaupan uhriksi. Vuoteen 2019 mennessä perhe oli käyttänyt yli 500 000 Yhdysvaltain dollaria henkilökohtaista varallisuuttaan katoamistapauksen selvittämiseen. Yksi vihje johti etsintöihin läheisellä Fischer-järvellä vuonna 2019. Havainnon mukaan järveen oli katoamisen aikoihin heitetty jotain käärittyä. Etsinnöissä mitään ei löydetty. Kaikuluotausyhtiö tarkasteli aluetta tuloksetta vuonna 2024.